15 Opu na ishewe omikalo omipe ndhoka dhe tu palela ondjila tu uvithe onkundana ombwanawa shi vulithe shito nosho wo kaantu oyendji. Omimvo odhindji dha ka pita aantu oya kala nokulandula omukalo gwokupilinta iileshomwa ngoka gwa li gwa totwa po lwomomumvo 1450 komulumentu gwedhina Johannes Gutenberg. Ihe muule womimvo 200 dha ka pita, omikalo dhoshinanena dhokupilinta odhe ende tadhi humu komeho. Ngashingeyi opu na omikalo omipe dhoshinanena dhokupilinta ndhoka hadhi endelele shimwe to nyengwa. Kakele kokweendelela, iinima mbyoka hayi nyanyangidhwa oyi na wo ongushu. Oshi na wo ombiliha okuninga oombapila nokutula omambo kumwe. Oshinima shino mbela osha hwepopaleka ngaa omukalo gwetu gwokupilinta iileshomwa? Eeno. Pashiholelwa, mo 1879, Oshungolangelo oya li owala hayi pilintwa mOshiingilisa, yo kaya li yi na omathano. Shimwe ishewe, iifo mbyoka ya pilintwa oya li owala 6 000. Kunena Oshungolangelo ohayi pilintwa momalaka ga konda 200. Ngashingeyi ohapu pilintwa iifo yi vulithe po 50 000 000 yi na omathano omawanawa noga tsa nawa.